Κόκορας λαγωτό, μπιάνκο
Μια από τις αγαπημένες συνταγές των Κεφαλονιτών είναι το λαγωτό, μόνο που ο καθένας το κάνει διαφορετικά. Εδώ το δοκιμάζουμε με κόκορα και λευκή σάλτσα.
1 κόκορας, κομμένος σε 8 κομμάτια, 2 κουτ. σούπας κεδροκούκουτσα, 3-4 κλωνάρια φρέσκο δεντρολίβανο (ή 1 1/2 κουτ. σούπας ξερό), 1 ξερό κρεμμύδι, ψιλοκομμένο, 4 καρότα, ψιλοκομμένα, 1 κουτ. γλυκού τσιμένι (το βρίσκουμε σε μπαχαράδικα συχνά και ως μοσχοσίταρο. Δυνατό μυρωδικό που μπαίνει στην πάστα που καλύπτει τον παστουρμά), προαιρετικά, 100 ml ελαιόλαδο, 100 ml λευκό ξηρό κρασί + λίγο επιπλέον για το μαγείρεμα, αν χρειαστεί, λίγο αλεύρι για το πανάρισμα, 2 κουτ. σούπας βούτυρο αγελάδας, αλάτι, άφθονο φρεσκοτριμμένο πιπέρι, κατά προτίμηση λευκό
Για κόκορα λαγωτό, μπιάνκο, σε ένα κομματάκι τουλπάνι τυλίγουμε τα κεδροκούκουτσα και το δεντρολίβανο και τα βάζουμε σε μεγάλο μπολ. Προσθέτουμε το κρεμμύδι, τα καρότα, το τσιμένι (αν το χρησιμοποιήσουμε), το ελαιόλαδο, το κρασί, αλάτι και πιπέρι και ανακατεύουμε καλά. Προσθέτουμε τα κομμάτια του κόκορα και ανακατεύουμε μέχρι να καλυφθούν καλά με το μείγμα της μαρινάδας. Σκεπάζουμε το μπολ και το βάζουμε στο ψυγείο για 1 βράδυ. Στραγγίζουμε τα κομμάτια του κόκορα από τη μαρινάδα (την οποία κρατάμε στην άκρη).Τα σκουπίζουμε ελαφρώς με χαρτί κουζίνας.Τα αλευρώνουμε και τα τινάζουμε να φύγει η περίσσεια.Σε φαρδιά κατσαρόλα ζεσταίνουμε το βούτυρο σε δυνατή φωτιά, μέχρι να λιώσει. Βάζουμε στην κατσαρόλα τα αλευρωμένα κομμάτια του κόκορα, σε μονή στρώση, και τα σοτάρουμε για 5-7 λεπτά, μέχρι να ροδίσουν από όλες τις πλευρές. Ρίχνουμε τη μαρινάδα που αφήσαμε στην άκρη.Αφήνουμε να πάρει μία βράση, χαμηλώνουμε τη φωτιά και σιγομαγειρεύουμε με κλειστή κατσαρόλα για 1 ώρα (ή και περισσότερο, αν χρειαστεί), μέχρι να μαλακώσει καλά το πουλερικό. Αν χρειαστεί, προσθέτουμε λίγο επιπλέον κρασί στη διάρκεια του μαγειρέματος, όχι νερό.Αποσύρουμε από τη φωτιά.Πετάμε το τουλπάνι με τα μυρωδικά και σερβίρουμε. Συνοδεύουμε, τον κόκορα λαγωτό, μπιάνκο, με χοντρά μακαρόνια και μπόλικο τριμμένο κεφαλοτύρι.
Καρότα,Κόκορας,Κρασί